དེ་བཞིན་སྐབས་སུ་བབ་པ་གླེང་བར་བྱ་བའི་གཞི་དགེ་ཆོས་ཀྱི་ཀླུ་སྒྲུབ་དགོངས་རྒྱན་དུ་ཟབ་མོ་དབུ་མའི་དཀའ་གནད་སྐོར་ཞིག་སྟེ།ཐ་སྙད་ཚད་གྲུབ་འདོད་མིན།དབུ་མ་བ་ལ་ཁས་ལེན་ཡོད་མེད།བདེན་གཉིས་གང་གཞི་གཙོ་བོ་འཛིན་པ་སོགས་ཀྱི་ཐད་ལ་གྲགས་པའི་རྗེས་སུ་མ་འབྲང་བར་རང་གི་དཔྱད་སྟོབས་རིགས་པས་ཕྲ་ཞིང་ཞིབ་པར་འཇུག་པ་བྱས་ཏེ་བོད་སྔ་རབས་དང་ཕྱི་རབས་གང་གི་ལུགས་ལའང་སྔ་རྒོལ་དུ་དམིགས་སུ་མ་བཟུང་བར་དོགས་པ་བསླང་བའི་ཚུལ་གྱིས་རང་ལུགས་ཤུགས་ནས་བཞག་སྟེ་བརྗོད་ཅིང་།ཐ་སྙད་ཚད་མས་གྲུབ་མིན་དང་དབུ་མ་བ་ལ་ཁས་ལེན་ཡོད་མེད་སྐོར་ལ་དངོས་སྟོབས་རིགས་པའི་རྗེས་སུ་འབྲངས་ཏེ་སྔ་རབས་ལུགས་འཛིན་གོོ་རམས་པའི་ལྟ་བ་འཐད་ཕྱོགས་སུ་དམིགས་ཤིང་རྗེ་བློ་བཟང་གྲགས་པའི་ལུགས་འཛིན་གྱི་མཁས་པ་དག་གི་དགོངས་པ་ལ་ཅུང་ཟུར་ཟའི་ཚུལ་དུ་སོང་བས་རྗེ་ཤེས་རབ་རྒྱ་མཚོ་ནས་ཀླུ་སྒྲུབ་དགོངས་རྒྱན་ལ་ཆེ་ལོང་དུ་བརྟགས་པ་མི་འཇིགས་སེང་གེའི་ང་རོ་ཞེས་པའི་དགག་ཡིག་བརྩམས་ཏེ་སུན་འབྱིན་མཛད།ལར་མི་འཇིགས་སེང་གེའི་ང་རོ་ལྟ་བུ་བརྒལ་བརྟག་གི་གཞུང་འདི་རྒྱབ་རྫོང་གི་ལུང་དང་།གོ་བ་ཆུ་ཐུབ་ཀྱི་རིགས་པ་སོགས་ཕྱོགས་གང་ནས་གཞིགས་ཀྱང་རྗེ་རིན་པོ་ཆེའི་ལྟ་གྲུབ་གསལ་ཁ་བཏོན་པའི་གཞུང་བཟང་རིན་ཆེན་དང་པོའི་གཤིས་སུ་སོང་བས་དགེ་ལྡན་ལུགས་བཟང་འཛིན་པའི་སྐྱེས་བུ་ལྟ་ཅི།གངས་ལྗོངས་རྒྱལ་བསྟན་རིས་མེད་ཀྱི་གཟུར་གནས་མཁས་དབང་རྣམས་ཀྱིས་ཀྱང་ཨེ་མ་ཧོ་ཞེས་བསྟོད་སྤྲིན་ཕུལ་བའི་གནས་སུ་སོང་མོད།འོན་ཏེ་གཞུང་དེ་ཉིད་དུ་སྔ་རྒོལ་ལ་ལྟ་ལོག་པ།ཆད་ལྟ་བ།སྨྱོན་པ།འཆལ་པོ་སོགས་ཚིག་གི་དུག་མདའ་མང་པོ་འཕངས་ཤིང་།ཉག་རོང་རོང་དགུའི་ཕུལ་དུ་བརྗིད་མོད་ཀྱི།།ལ་ལས་ལས་འབྲས་མེད་པར་སྨྲ་འདི་ནོངས།།ཟླ་གྲགས་བ་འཇོ་ཀུན་བཟང་ལྷུན་པོ་ཡང་།།དགེ་མིང་བདུད་འདུན་ཆོས་མིན་འཕེལ་བས་སྨད།།ཅེས་པ་ལྟ་བུ་རྩོམ་གྱི་ཉམས་ཧ་ཅང་ཆེ་བའི་ཤོ་ལོ་ཀ་མང་པོ་བར་སྐབས་སུ་བཅུག་སྟེ་ངན་དམོད་མང་པོ་བྱས་པ་ནི་སྤྱིར་ཅོལ་ཆུང་བྱིས་པ་དེའི་རྗེས་སུ་འབྲང་བར་དོགས་ནས་དགོངས་གཞི་དགོས་པ་ཅན་གྱི་གཏམ་དུ་སོང་བ་ཡིན་ཀྱང་སྲིད་རུང་།ཉི་མ་ཤར་རིའི་ཕྲག་ནས་འཕགས་ཚེ་ལག་པས་མི་ཁེབས་པའི་དཔེ་བཞིན་གཟུར་གནས་རྟོག་གེ་རིགས་པའི་བརྒལ་བརྟག་གི་གླིང་དུ་ཚུལ་དེ་ཧ་ཅང་ངན་ཐལ་དུ་སོང་བས་ཕྱིས་བྱོན་པའི་མདུན་དུ་ངམ་ངམ་ཤུགས་ཀྱིས་ངན་དཔེ་ཞིག་ཀྱང་བཟོས་སོང་སྙམ་སྟེ།ཆོས་ལ་མི་རྟོན་གང་ཟག་ལ་རྟོན་པའི་ཚུལ་གྱིས་དགེ་ཆོས་ཀྱི་ཐུན་མོང་སྣང་ངོའི་བྱ་སྤྱོད་ལ་དམོད་པའི་ཆ་ནས་ཁོང་གི་བརྩམས་ཆོས་ནང་གི་གཟི་འོད་རབ་ཏུ་འཕྲོ་བའི་རྟོག་གེ་རིགས་པའི་འོད་རླབས་དང་རིག་གནས་ལ་དཔྱད་པ་ལྷུར་ལེན་པའི་ཐབས་ལམ་མ་རྨད་དེ་ཉིད་མོག་པོར་བྱས་པ་ནི་ཕྱོགས་གང་ནས་དམིགས་ཀྱང་མི་འོས་པ་ཞིག་ཡིན་ལ།ཁ་ཕྱི་ལྟོས་སུ་དཔྱད་ན་ཚུལ་དེས་མི་འཇིགས་སེང་གེའི་ང་རོ་ཞེས་པ་རང་གཞུང་ཡང་གཡའ་ཡིས་སྒྲིབ་པའི་གསེར་རྡོག་ཏུ་སོང་སྟེ་གངས་ལྗོངས་རིས་མེད་ཤེས་ནས་སྨྲ་བའི་སྣང་ངོར་དེ་ཡི་གཟི་བྱིན་ཇི་བཞིན་འཕྲོ་མི་ཐུབ་པས་ཡིད་ཕངས་དགོས་པའི་གནས་སོ།དེ་བཞིན་ཀླུ་སྒྲུབ་དགོངས་རྒྱན་ལ་དགག་པ་གཏོང་བའི་དེང་གི་གསར་བྱུང་བརྩམས་ཆོས་དག་ཀྱང་སྤྱིར་རྩོད་སྒྲུབ་རིགས་པའི་བརྒལ་བརྟག་ཏུ་སོང་བས་ཚད་མཐོ་དམན་གང་ཡིན་ཡང་རུང་དེ་བསྟུན་གྱི་རིན་ཐང་ཞིག་ཡོད་ངེས་མོད་ཀྱང་།ཕལ་མོ་ཆེ་རྩོམ་གྱི་འཇུག་པ་ཐོག་མ་ཉིད་ནས་ཕ་རོལ་པོ་ལ་ལྟ་ངན་རྒོལ་ངན་ཞེས་པ་ངན་རྟོག་གིས་དྲངས་པའི་ཚིག་འཆལ་དང་གཞན་ལ་སྤ་བཀོང་བའི་རྫིགས་ཉམས་ཀྱིས་བརྗོད་པར་བྱས་པས་སྔ་རྒོལ་ལྟ་ཅི།གཟུར་གནས་ཀུན་གྱི་ཡི་གར་མི་འོང་བར་བྱས་འདུག་པས་དོན་གྱི་རིན་ཐང་དེ་ཉིད་ཀྱང་སྒྲིབ་སོང་བ་ནི་བློ་ཕམ་དགོས་པའི་གནས་ཤིག་ཡིན་སྙམ།འདི་ལ་དམིགས་ན་གོོ་རམས་པས་ལྟ་བའི་ཤན་འབྱེད་ཐེག་མཆོག་གནད་ཀྱི་ཟླ་ཟེར་ནང་དུ།རྗེ་ཙོང་ཁ་པའི་ལྟ་དགོངས་ལ་མི་འཐད་ཚུལ་བརྗོད་སྐབས་ཐོག་མ་ཉིད་དུ་ལེགས་པར་དཔྱོད་པའི་བློ་གྲོས་ཀྱིས་གསུང་རབ་ཀྱི་དགོངས་པ་རང་སྟོབས་ཀྱིས་འགྲེལ་ཞིང་སྙིང་རྗེ་དང་སེམས་བསྐྱེད་ལ་སོགས་པའི་ཡོན་ཏན་གྱི་རྒྱན་གྱིས་མཛེས་པ་ཤར་ཙོང་ཁ་པ་བློ་བཟང་གྲགས་པའི་དཔལ་གྱི་ཞལ་སྔ་ནས་ཞེས་ཆེ་བརྗོད་ཀྱི་མཚན་ནས་དྲངས་ཏེ་ལུང་རིགས་ཀྱི་དཔྱད་པར་འཇུག་ཅིང་མཇུག་བསྡུ་སྐབས་ཀྱང་།རྩོད་འདོད་རྒོལ་བ་ཡོད་ན་ཟླ་བ་ཡི།།འགྲེལ་ཆེན་གསུམ་པོ་དཔང་པོར་བྱས་ནས་ནི།།རྩོད་པར་བགྱི་ཡི་མདུན་དུ་ལྷགས་པར་གྱིས།།དེ་ལྟར་མིན་པ་དེང་སང་བྱིས་པ་ཡི།།མགོ་བོ་སྐོར་བའི་ཚིག་གི་ཟེར་ཟློས་ལ།།ཁོ་བོ་རྩོད་པ་དག་ནི་མི་བགྱི་སྟེ།།འཇིག་རྟེན་བྱ་བ་སྙིང་པོ་མེད་ཕྱིར་རོ།།ངན་རྟོག་རླུང་གིས་བློ་གྲོས་མ་དཀྲུགས་པར།།གནས་ལུགས་འཁྲུལ་མེད་ཇི་བཞིན་རྟོགས་འདོད་ན།།ཞེས་པ་སོགས་རིགས་པའི་བགྲོ་གླེང་རྣལ་མ་ལས་ཆགས་སྡང་གིས་རང་རྒྱུད་མ་བསླད་པ་ནི་ཇི་འདྲའི་ལེགས་པ་ལ་ཨང་།དེས་ན།གཞོན་སྐྱེས་རྣམས་ནས་སྤྱིར་རིགས་པའི་བརྒལ་བརྟག་ནི་རིག་གནས་དར་བའི་གསོས་སུ་དམིགས་ནས་རྗེས་སུ་ཡི་རངས་བྱེད་ཅིང་རང་ཡང་དེ་ལྟ་བུར་ཞུགས་དགོས་མོད།འོན་ཏང་རང་གི་གྲགས་འདོད་སོགས་ངན་རྟོག་གིས་དྲངས་པའི་གཞུང་ལུགས་ཀྱི་བགྲོ་གླེང་ནི་ནམ་ཞིག་མཐུན་སྒྲིལ་གྱི་གཤེད་དུ་གྱུར་པས་དོགས་ཟོན་བྱེད་དགོས་པའི་གནས་སུ་ཤེས་པར་བྱའོ།།